
[bookmark: Sujet][bookmark: References]Preporuka Europskog parlamenta od 7. srpnja 2026. Vijeću, Komisiji i potpredsjednici Komisije / visokoj predstavnici Unije za vanjske poslove i sigurnosnu politiku o geopolitičkoj situaciji u istočnoj Aziji koja se mijenja i potrebi za tješnjom suradnjom s partnerima sličnih stavova u regiji (2025/2169(INI))
Europski parlament,
–	uzimajući u obzir glavu V. Ugovora o Europskoj uniji,
–	uzimajući u obzir zajedničku komunikaciju Komisije i visokog predstavnika Unije za vanjske poslove i sigurnosnu politiku od 16. rujna 2021. naslovljenu „Strategija EU-a za suradnju u indopacifičkoj regiji” (JOIN(2021)0024),
–	uzimajući u obzir Strateški kompas za sigurnost i obranu, koji je Vijeće odobrilo 21. ožujka 2022. i u kojem se naglašava uloga partnerstava Unije za sigurnost i otpornost, među ostalim u indopacifičkoj regiji,
–	uzimajući u obzir zajedničku komunikaciju Komisije i visokog predstavnika Unije za vanjske poslove i sigurnosnu politiku od 1. prosinca 2021. naslovljenu „Global Gateway” (JOIN(2021)0030),
–	uzimajući u obzir zajedničku komunikaciju Komisije i visokog predstavnika Unije za vanjske poslove i sigurnosnu politiku od 20. lipnja 2023. o „Europskoj strategiji gospodarske sigurnosti”, 
–	uzimajući u obzir zajedničku komunikaciju Komisije i visokog predstavnika Unije za vanjske poslove i sigurnosnu politiku od 12. studenoga 2025. naslovljenu „Europski štit za zaštitu demokracije: za jača i otpornija demokratska društva” (JOIN(2025)0791),
–	uzimajući u obzir zajedničku komunikaciju Komisije i visokog predstavnika Unije za vanjske poslove i sigurnosnu politiku od 16. prosinca 2020. naslovljenu „Strategija EU‑a za kibernetičku sigurnost za digitalno desetljeće” (JOIN(2020)0018),
–	uzimajući u obzir Partnerstvo za sigurnost i obranu između Europske unije i Japana od 1. studenoga 2024.,
–	uzimajući u obzir Partnerstvo za sigurnost i obranu između Europske unije i Republike Koreje od 4. studenoga 2024.,
–	uzimajući u obzir Sporazum o strateškom partnerstvu između Europske unije i njezinih država članica, s jedne strane, i Japana, s druge strane[footnoteRef:1], [1:  	SL L 216, 24.8.2018., str. 4., ELI: http://data.europa.eu/eli/agree_internation/2018/1197/oj.] 

–	uzimajući u obzir Okvirni sporazum između Europske unije i njezinih država članica, s jedne strane, i Republike Koreje, s druge strane[footnoteRef:2], [2:  	SL L 20, 23.1.2013., str. 2.] 

–	uzimajući u obzir Sporazum o gospodarskom partnerstvu između Europske unije i Japana[footnoteRef:3], [3:  	SL L 330, 27.12.2018., str. 3., ELI: http://data.europa.eu/eli/agree_internation/2018/1907/oj.] 

–	uzimajući u obzir Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane[footnoteRef:4], [4:  	SL L 127, 14.5.2011., str. 6., ELI: http://data.europa.eu/eli/agree_internation/2011/265/oj.] 

–	uzimajući u obzir Konvenciju UN-a o pravu mora (UNCLOS),
–	uzimajući u obzir zajedničku izjavu usvojenu na 30. sastanku na vrhu EU-a i Japana održanom 23. srpnja 2025. u Tokiju,
–	uzimajući u obzir 42. međuparlamentarnu sjednicu EU-a i Japana održanu 28. i 29. svibnja 2025. u Tokiju,
–	uzimajući u obzir 3. strateški dijalog EU-a i Japana održan 26. ožujka 2026. u Vaux-de-Cernayju, 
–	uzimajući u obzir 9. dijalog EU-a i Japana o digitalnoj politici održan 25. ožujka 2026. u Tokiju,
–	uzimajući u obzir pismo namjere koje su 13. ožujka 2025. potpisali EU i Japan o jačanju suradnje u području kvantne znanosti i tehnologije kako bi se produbila zajednička istraživanja, razmjene i razvoj ekosustava,
–	uzimajući u obzir činjenicu da su se EU, Japan i Sjedinjene Američke Države na ministarskom sastanku o kritičnim mineralima održanom 4. veljače 2026. obvezali na jačanje suradnje u području kritičnih sirovina,
–	uzimajući u obzir Zeleni savez EU-a i Japana od 27. svibnja 2021.,
–	uzimajući u obzir zajedničku izjavu usvojenu na 11. sastanku na vrhu EU-a i Republike Koreje održanom 10. lipnja 2026. u Bruxellesu,
–	uzimajući u obzir 23. međuparlamentarnu sjednicu EU-a i Republike Koreje održanu 18. studenoga 2025. u Bruxellesu,
–	uzimajući u obzir drugi strateški dijalog EU-a i Republike Koreje održan 22. siječnja 2026. u Bruxellesu,
–	uzimajući u obzir zeleno partnerstvo EU-a i Republike Koreje od 22. svibnja 2023.,
–	uzimajući u obzir 4. ministarski forum EU-a i indopacifičke regije održan u Bruxellesu 20. i 21. studenoga 2025.,
–	uzimajući u obzir izjavu nakon nedavnog posjeta izaslanstva Odbora za vanjske poslove Republici Koreji i Japanu od 31. ožujka do 2. travnja 2026.,
–	uzimajući u obzir svoju Rezoluciju od 7. lipnja 2022. o EU-u i sigurnosnim izazovima u indopacifičkoj regiji[footnoteRef:5], [5:  	SL C 493, 27.12.2022., str. 32.] 

–	uzimajući u obzir svoju Rezoluciju od 13. prosinca 2023. o odnosima EU-a i Japana[footnoteRef:6], [6:  	SL C, C/2024/4167, 2.8.2024., ELI: http://data.europa.eu/eli/C/2024/4167/oj.] 

–	uzimajući u obzir svoju Rezoluciju od 21. siječnja 2026. o provedbi zajedničke vanjske i sigurnosne politike – godišnje izvješće za 2025.[footnoteRef:7], [7:  	Usvojeni tekstovi, P10_TA(2026)0012.] 

–	uzimajući u obzir svoju Rezoluciju od 28. studenoga 2024. o jačanju nepokolebljive potpore EU-a Ukrajini u borbi protiv ruske ratne agresije i sve većoj vojnoj suradnji Sjeverne Koreje i Rusije[footnoteRef:8], [8:  	SL C, C/2025/1809, 4.7.2025., ELI: http://data.europa.eu/eli/C/2025/1809/oj.] 

–	uzimajući u obzir svoju Rezoluciju od 24. listopada 2024. o pogrešnom tumačenju Rezolucije UN-a br. 2758 od strane Narodne Republike Kine i njezinoj stalnoj vojnoj provokaciji oko Tajvana[footnoteRef:9], [9:  	SL C, C/2025/487, 29.1.2025., ELI: http://data.europa.eu/eli/C/2025/487/oj.] 

–	uzimajući u obzir svoju Rezoluciju od 13. prosinca 2023. o trgovinskim i investicijskim odnosima između EU-a i Tajvana[footnoteRef:10],  [10:  	SL C, C/2024/4174, 2.8.2024., ELI: http://data.europa.eu/eli/C/2024/4174/oj.] 

–	uzimajući u obzir svoja stajališta i preporuke o suradnji s indopacifičkom regijom, uključujući pozive na suradnju s partnerima sličnih stavova kako bi se očuvala sloboda plovidbe i stabilnost u Tajvanskom tjesnacu te Istočnokineskom i Južnokineskom moru,
–	uzimajući u obzir članak 121. Poslovnika,
–	uzimajući u obzir izvješće Odbora za vanjske poslove (A10-0189/2026),
A.	budući da aktualne geopolitičke promjene i sve veća strateška važnost indopacifičke regije mijenjaju globalni poredak; budući da su istočna Azija i šira indopacifička regija od ključne važnosti za globalno blagostanje i sigurnost, energetsku sigurnost i demokratsku otpornost jer se u njima nalaze ključni morski putovi, napredni tehnološki ekosustavi, glavni trgovinski pravci, više od polovine svjetskog stanovništva i kritični lanci opskrbe ključni za gospodarsku konkurentnost i dugoročnu industrijsku otpornost Unije u strateškim sektorima te njezin geopolitički utjecaj;
B.	budući da je gospodarska sigurnost, uključujući otporne i diversificirane lance opskrbe kritičnim sirovinama, poluvodičima i čistim tehnologijama, sastavni dio trgovinske, vanjske i sigurnosne politike; budući da su smanjenje strateških ovisnosti i jačanje otpornosti i diversificiranosti lanaca opskrbe u ključnim sektorima neophodni za gospodarsku sigurnost i konkurentnost Unije, u skladu sa njezinom strategijom za smanjenje rizika, uz izbjegavanje nepotrebnog gospodarskog razdvajanja;
C.	budući da geopolitičko okruženje istočne Azije posljednjih godina postalo sve nestabilnije, pri čemu dinamiku regionalne moći sve više oblikuju sustavno suparništvo, pomorski sporovi, jačanje vojne prisutnosti i sve veći utjecaj autoritarnih modela upravljanja koji primjenjuju gospodarsku prisilu, uključujući diskriminatoran pristup tržištu, hibridne prijetnje, uključujući inozemno upletanje i manipuliranje informacijama, te komercijalnu i političku špijunažu koja dovodi u pitanje mir, stabilnost i međunarodni poredak utemeljen na pravilima te traži koordinirane odgovore s partnerima koji dijele demokratske vrijednosti i visoke regulatorne standarde;
D.	budući da sigurnost Japana, Južne Koreje i Tajvana i dalje uvelike ovisi o Sjedinjenim Američkim Državama; budući da te partnere sve više pogađa nepredvidljivost i gospodarska prisila SAD-a, koja ponekad zahvati i njegove najbliže saveznike; budući da ti demokratski partneri stoga trebaju ojačati i diversificirati svoja partnerstva s drugim akterima, posebno s EU-om, kako bi pojačali otpornost i zajedničke sigurnosne interese;
E.	budući da se „Strategija EU-a za suradnju u indopacifičkoj regiji” temelji na uvjerenju da su sigurnost i blagostanje EU-a i indopacifičke regije neraskidivo povezani; budući da se u strategiji naglašava važnost jačanja angažmana EU-a u toj regiji dubljim političkim dijalogom, pojačanom gospodarskom suradnjom i proširenim sigurnosnim partnerstvima; budući da su zbog slabljenja poretka utemeljenog na pravilima i tradicionalnih saveza te pojave agresivnih aktera vođenih imperijalističkim ambicijama potrebne snažnije veze između EU-a i partnera sličnih stavova u toj regiji kako bi se povećala uzajamna sigurnost i blagostanje;
F.	budući da su sloboda plovidbe i prelijetanja temeljna načela međunarodnog prava, kako je posebno utvrđeno u Konvenciji Ujedinjenih naroda o pravu mora, te da su od ključne važnosti za gospodarsku sigurnost Unije;
G.	budući da sve složeniji sigurnosni izazovi imaju dubok utjecaj na stabilnost i blagostanje i Europe i indopacifičke regije, pri čemu je stabilnost tih dviju regija više nego ikad međusobno povezana; budući da su obje izravno pogođene općom ruskom nezakonitom invazijom na Ukrajinu i potporom trećih zemalja, kao što su Kina i Sjeverna Koreja, koje omogućuju rusku agresiju; budući da je neophodna snažna suradnja u području obrambene industrije između EU-a i Japana te EU-a i Republike Koreje; budući da se Japan i Republika Koreja ističu po znatnoj financijskoj i humanitarnoj pomoći Ukrajini; budući da je Japan od 2022. Ukrajini pružio i obvezao se na financijsku i vojnu pomoć u iznosu većem od 20 milijardi USD; budući da nestabilnost na Bliskom istoku ima velike posljedice za Europu i istočnu Aziju u pogledu energetske sigurnosti i poremećaja u lancima opskrbe;
H.	budući da se u „Strateškom kompasu za sigurnost i obranu” navodi da određeni akteri, kao što je Demokratska Narodna Republika Koreja (DNRK), i dalje ugrožavaju regionalni i međunarodni mir i sigurnost; budući da nuklearni i raketni programi DNRK-a predstavljaju ozbiljnu prijetnju međunarodnom poretku utemeljenom na pravilima, kao i mogući prijenos tehnologije povezane s nuklearnim naoružanjem ili balističkim projektilima i besposadnim letjelicama iz Rusije u zamjenu za oružje i vojno osoblje; budući da DNRK opetovano krši rezolucije Vijeća sigurnosti Ujedinjenih naroda aktualnim lansiranjima projektila, uključujući testiranja provedena nad Japanom;
I.	budući da se zbog sve veće važnosti digitalnog prostora za funkcioniranje naših društava i gospodarstava povećao broj i razmjer kibernetičkih napada; budući da se u zajedničkoj komunikaciji o Strategiji EU-a za kibernetičku sigurnost za digitalno desetljeće navodi da borba protiv tih prijetnji i ranjivosti zahtijeva suradnju s partnerima koji su povezani s vladavinom prava, temeljnom slobodom, demokracijom i ljudskim pravima;
J.	budući da se interesi EU-a i globalna sigurnost najbolje štite produbljivanjem praktične suradnje s partnerima sličnih stavova u regiji, posebno Japanom, Republikom Korejom i Tajvanom, uz istodobno ostvarivanje principijelne i konstruktivne suradnje s regionalnim akterima te uključivanjem Udruženja država jugoistočne Azije (ASEAN) kao središnjeg aktera povezivanja; budući da bi ta partnerstva trebala služiti jačanju strateške autonomije EU-a konsolidacijom snažne industrijske i tehnološke baze za europsku obranu, bez pretjeranog oslanjanja Unije na vanjske sile; budući da bi EU trebao izbjegavati dinamiku sukoba na temelju blokova te umjesto toga promicati kooperativni multilateralizam i dijalog utemeljen na međunarodnom pravu;
K.	budući da strateško partnerstvo između EU-a i Japana služi kao model za učinkovitu bilateralnu suradnju kojom se jača oblikovanje politika na multilateralnim forumima; budući da stupanje na snagu Sporazuma o strateškom partnerstvu između EU-a i Japana 1. siječnja 2025. omogućuje dublju suradnju, među ostalim u područjima kao što su sigurnost i obrana, hibridne prijetnje, pomorska sigurnost, kibernetička sigurnost, svemir i neširenje oružja, uz konkretne zajedničke napore u okviru Saveza za konkurentnost, Zelenog saveza, digitalnog partnerstva i dijaloga o energiji;
L.	budući da je Japan najbliži strateški partner EU-a u indopacifičkoj regiji; budući da globalni izazovi, a posebno sve veće napetosti u indopacifičkoj regiji, zahtijevaju sve bliže partnerstvo EU-a i Japana; budući da je ključni zajednički interes EU-a i Japana postići slobodnu i otvorenu indopacifičku regiju, posebno promicanjem međunarodnog poretka utemeljenog na pravilima u kojem se sve zemlje pridržavaju međunarodnog prava i načela mirnog rješavanja sukoba; budući da je Japan važan akter na nekoliko foruma u indopacifičkoj regiji, kao što je sastanak na vrhu istočne Azije; budući da EU i Japan, kao donatori sličnih stavova, teže zajedničkim pristupima na bilateralnoj razini i na multilateralnim forumima kao što su skupine G7, G20, UN, Svjetska trgovinska organizacija (WTO), Svjetska zdravstvena organizacija (SZO) i Organizacija za gospodarsku suradnju i razvoj (OECD), kao i međusobnom usklađivanju;
M.	budući da je Sporazum o gospodarskom partnerstvu između EU-a i Japana stupio na snagu 2019. i izmijenjen je 2024. kako bi se uključile odredbe o slobodnom protoku podataka; budući da je Japan sedmi najveći trgovinski partner EU-a;
[bookmark: _Hlk233719618]N.	budući da je u svibnju 2026. četvrto Vijeće za digitalno partnerstvo EU-a i Japana proširilo suradnju u području umjetne inteligencije (UI), 5G/6G-a, poluvodiča, kibernetičke sigurnosti i upravljanja podacima te pozdravilo napredak u zajedničkom istraživačkom projektu „6G MIRAI-HARMONY”;
O.	budući da je u dijalogu o energiji EU-a i Japana 2025. istaknut zajednički rad na lancima opskrbe čistom energijom, sigurnosti UPP-a i suradnji u području vodika kako bi se poduprla klimatska neutralnost;
[bookmark: _Hlk233719710]P.	budući da strateško partnerstvo EU-a i Republike Koreje, ključnog indopacifičkog saveznika, obuhvaća politički dijalog, trgovinu i sigurnosnu suradnju; budući da je Sporazum o slobodnoj trgovini između EU-a i Republike Koreje doprinijelo znatnom rastu bilateralne trgovine od njegova stupanja na snagu; budući da se Okvirnim sporazumom između EU-a i Republike Koreje jačaju političke, gospodarske i institucionalne veze, uključujući sigurnost; budući da se Okvirnim sporazumom o sudjelovanju jačaju politički i sigurnosni odnosi EU-a i Republike Koreje te naglašavaju zajedničke vrijednosti i interesi; budući da su na sastanku na vrhu EU-a i Republike Koreje 2023. čelnici postigli dogovor o uspostavi sigurnosnog partnerstva i strateškog dijaloga na razini ministara vanjskih poslova kako bi se poboljšala suradnja u području globalnog mira i sigurnosti; budući da Partnerstvo za sigurnost i obranu između EU-a i Republike Koreje pruža strukturirani okvir za angažman u svim sigurnosnim područjima; budući da se Sporazumom o digitalnoj trgovini između EU-a i Republike Koreje utvrđuju uzajamno korisna pravila o podacima i digitalnim tehnologijama; budući da Republika Koreja ima ključnu ulogu u regionalnoj stabilnosti;
Q.	budući da je Sporazum o slobodnoj trgovini između EU-a i Republike Koreje bio prvi u novoj generaciji trgovinskih sporazuma EU-a; budući da je i dalje važna potpuna provedba poglavlja o trgovini i održivom razvoju Sporazuma o slobodnoj trgovini između EU-a i Republike Koreje, uključujući kontinuirani napredak u području radničkih prava i ratifikaciju Konvencije Međunarodne organizacije rada (MOR) o ukidanju prisilnog rada iz 1957. (br. 105); budući da je Republika Koreja osmi najveći trgovinski partner EU-a;
R.	budući da je EU već uspostavio strateška partnerstva s Japanom i Republikom Korejom kao partnerima sličnih stavova u regiji; budući da Japan i Republika Koreja usmjeravaju znatna sredstva u ubrzavanje svoje energetske tranzicije, među ostalim u pogledu ratifikacije Pariškog sporazuma iz 2015. i znatnih ulaganja u solarnu energiju i energiju vjetra na moru; budući da EU nastoji otići korak dalje u svojim strateškim partnerstvima i ojačati suradnju s Japanom i Republikom Korejom u području obnovljivih izvora energije kako bi se do 2050. postigla ugljična neutralnost;
S.	budući da su Republika Koreja i Japan vodeći tehnološki akteri čiji razvoj umjetne inteligencije, među ostalim u području obrane, oblikuje odgovore na kibernetičke prijetnje i vojne prijetnje, posebno s obzirom na stalne prijetnje DNRK-a;
T.	budući da Australija, Japan i Republika Koreja produbljuju trilateralnu suradnju kako bi poboljšale sigurnost i stabilnost u indopacifičkoj regiji, među ostalim zajedničkim vojnim vježbama i tješnjom suradnjom u području obrambene tehnologije i otpornosti lanaca opskrbe; budući da se ta rastuća trilateralna koordinacija temelji na zamahu koji je stvorilo sveobuhvatno strateško partnerstvo Australije s Republikom Korejom i njezino posebno strateško partnerstvo s Japanom;
U.	budući da je 1. siječnja 2025. Republika Koreja postala prva azijska zemlja koja se pridružila programu Obzor Europa, nakon čega su 22. prosinca 2025. završeni pregovori s Japanom; budući da pristupanje obiju zemalja programu pokazuje njihovu snažnu predanost suradnji s EU-om u području istraživanja i inovacija;
V.	budući da je Tajvan pouzdan ključni demokratski partner EU-a u regiji istočne Azije; budući da EU i Tajvan dijele zajedničke vrijednosti, kao što su demokracija, vladavina prava i ljudska prava, te su oboje predani očuvanju multilateralizma i međunarodnog poretka utemeljenog na pravilima; budući da se u Bijeloj knjizi o europskoj obrambenoj spremnosti 2030. (JOIN(2025)0120) izražava zabrinutost zbog prisile koju Kina provodi nad Tajvanom kroz intenziviranje političkih, gospodarskih, vojnih i kibernetičkih mjera; budući da su mir i stabilnost u Tajvanskom tjesnacu i Južnokineskom moru od ključnog strateškog interesa za EU te ključni za globalnu sigurnost i blagostanje, među ostalim za međunarodne trgovinske tokove, sigurnost ulaganja i funkcioniranje globalnih lanaca opskrbe;
W.	budući da je Tajvan 13. najveći trgovinski partner EU-a i jedan od ključnih gospodarskih partnera, da se nalazi među najvažnijim trgovinskim i investicijskim partnerima EU-a u Aziji te da ima središnju ulogu u globalnim lancima vrijednosti, posebno u proizvodnji poluvodiča, javnom zdravlju, demokratskoj otpornosti i pripravnosti na katastrofe;
X.	budući da se Tajvan nalazi na strateškom položaju u pogledu trgovine; budući da je Tajvanski tjesnac glavna ruta za brodove koji putuju iz Kine, Japana, Republike Koreje i Tajvana prema Europi; budući da Tajvan vodeći na tržištu proizvodnje poluvodiča jer njegovi proizvođači proizvode oko 50 % poluvodiča u svijetu; budući da se indopacifičkom strategijom EU-a zagovara povećanje trgovinske i investicijske suradnje s Tajvanom i stabilizacija napetosti u Južnokineskom moru i Tajvanskom tjesnacu;
Y.	budući da suradnja između EU-a, Japana, Republike Koreje i Tajvana doprinosi promicanju stabilnosti, otvorenih tržišta i međunarodnog poretka utemeljenog na pravilima; budući da ti partneri dijele zajedničke interese u rješavanju globalnih izazova, uključujući gospodarsku sigurnost i tehnološki razvoj; budući da pojačana koordinacija između EU-a, Japana i Republike Koreje može doprinijeti većoj usklađenosti politika u rješavanju regionalnih i globalnih izazova;
Z.	budući da trilateralna suradnja između EU-a, Japana, Republike Koreje i Tajvana može poduprijeti razvoj međunarodnih normi i standarda, posebno u područjima digitalnog upravljanja i lanaca opskrbe; budući da su EU, Japan i Republika Koreja partneri sličnih stavova koji dijele iste ciljeve; budući da je njihovo strateško partnerstvo u području umjetne inteligencije mehanizam za promicanje razmjena u digitalnoj trgovini i za suočavanje s promjenama u globalnom kontekstu; 
AA.	budući da Zeleni savez EU-a i Japana te Zeleno partnerstvo EU-a i Republike Koreje pružaju konkretne okvire za suradnju u području djelovanja u području klime, čiste energije, dekarbonizacije industrije, kružnog gospodarstva i drugih elemenata zelene tranzicije; budući da je u interesu EU-a i dublja strukturirana suradnja s Tajvanom u području čiste tehnologije i otpornosti lanca opskrbe;
AB.	budući da su mir i stabilnost u Tajvanskom tjesnacu i Južnokineskom moru od strateške važnosti za regionalnu i globalnu sigurnost; budući da su neke države članice EU-a pomorski prisutne u indopacifičkoj regiji te da Unija u cjelini ima izravan interes za očuvanje statusa quo;
AC.	budući da su u studenome 2025. EU i Filipini uspostavili dijalog o sigurnosti i obrani kako bi se odgovorilo na sve veću složenost sigurnosnih prijetnji te potaknule razmjene i suradnja u područjima kao što su pomorska sigurnost, regionalna stabilnost i povezivost; budući da su u siječnju 2026. EU i Vijetnam unaprijedili svoj odnos na sveobuhvatno strateško partnerstvo kako bi produbili suradnju u širokom rasponu područja, među ostalim u području pomorske sigurnosti, otpornosti lanaca opskrbe i jačanja povezanosti Europe i jugoistočne Azije;
AD.	budući da je stanje ljudskih prava u DNRK-u i dalje obilježeno sustavnim, raširenim i teškim kršenjima, uključujući ograničenja slobode izražavanja, kretanja i pristupa informacijama, postojanje političkih zatvorskih kampova i dokumentirane slučajeve prisilnog rada i mučenja te nedostatak minimalnih pravnih standarda u okviru kaznenog postupka; budući da međunarodne institucije dosljedno izvješćuju o tim kršenjima koja zahtijevaju stalnu pozornost i djelovanje međunarodne zajednice;
AE.	budući da je prisutnost EU-a u regiji istočne Azije te njegova suradnja s tom regijom od iznimne važnosti za poticanje mira i stabilnosti u regiji, očuvanje gospodarske sigurnosti i jačanje međunarodnog poretka utemeljenog na pravilima jer sigurnosni izazovi u regiji imaju izravne posljedice za globalni mir i interese EU-a; budući da partneri u istočnoj Aziji, uključujući Japan, Republiku Koreju, Tajvan i članice ASEAN-a, održavaju složene i višedimenzionalne odnose s Kinom, koje karakterizira znatna gospodarska međuovisnost;
AF.	budući da su prekomorske zemlje i područja jedini teritorij koji u Tihom oceanu i indopacifičkoj regiji pripada državama članicama; budući da su prekomorske zemlje i područja jedinstvene kontaktne točke od strateškog interesa te da Uniji omogućuju prisutnost, utjecaj i partnerstva u tim regijama, posebno u području obrane, trgovine, digitalne tehnologije, svemira i kulturne suradnje;
AG.	budući da je EU najveći izvor izravnih stranih ulaganja u Japanu, Republici Koreji i Tajvanu; 
AH.	budući da je Sveobuhvatni i progresivni sporazum za transpacifičko partnerstvo (CPTPP) postao važan trgovinski okvir utemeljen na pravilima u indopacifičkoj regiji; budući da je Japan član CPTPP-a te da su Republika Koreja i Tajvan podnijeli zahtjev za članstvo; budući da je EU u studenome 2025. pokrenuo dijalog o trgovini i ulaganjima sa zemljama CPTPP-a;
1.	preporučuje Vijeću, Komisiji i potpredsjednici Komisije / visokoj predstavnici Unije za vanjske poslove i sigurnosnu politiku da:
(a)	pojačaju stratešku usmjerenost, prisutnost i vidljivost u dijalogu i suradnji EU-a s istočnom Azijom, među ostalim diplomatskim angažmanom, sigurnosnom suradnjom, međuljudskim kontaktima i gospodarskim partnerstvima, kako bi se izbjegla dinamika sukoba na temelju blokova i doprinijelo miru, regionalnoj stabilnosti, sigurnosti, blagostanju i održivom razvoju, koji se temelje na promicanju demokracije, multilateralizma, vladavine prava, ljudskih prava, trgovinskog sustava utemeljenog na pravilima, teritorijalne cjelovitosti i međunarodnog prava; u tom kontekstu surađuju s Japanom u njegovom ažuriranom konceptu slobodne i otvorene indopacifičke regije; poboljšaju suradnju, koordinaciju i dijalog s istočnoazijskim partnerima sličnih stavova, te da u potpunosti upotrijebe njihove regionalne znanje i iskustvo, kako bi se osigurao djelotvorniji i dosljedniji pristup miru, sigurnosti i stabilnosti u istočnoj Aziji koji je prilagođen kontekstu;
(b)	ojačaju strateško predviđanje i planiranje djelovanja u nepredvidivim situacijama između EU-a i njegovih istočnoazijskih partnera kako bi se razvila zajednička procjena regionalnih sigurnosnih rizika i koordinirale mjere odvraćanja radi zaštite i doprinosa miru i stabilnosti u regiji te proaktivnog odvraćanja od jednostranih pokušaja da se silom ili prisilom promijeni regionalni status quo;
(c)	pozdrave znatan diplomatski napredak koji su vlade Japana i Republike Koreje ostvarile u stvaranju otpornog partnerstva usmjerenog na budućnost jer je takva pojačana suradnja između Japana i Republike Koreje ključna za održavanje međunarodnog poretka utemeljenog na pravilima i osiguravanje stabilnosti u cijeloj indopacifičkoj regiji; 
(d)	ojačaju stratešku autonomiju i gospodarsku sigurnost EU-a diversifikacijom trgovine i ulaganja, sigurnim i predvidljivim lancima opskrbe, otvorenim tržištima trgovinskim tokovima, i bližom suradnjom s partnerima istomišljenicima u istočnoj Aziji, uz istodobno osiguravanje uzajamnih koristi i stvaranja lokalne vrijednosti te poštovanje predanosti EU-a pravednoj i održivoj trgovini;
(e)	prodube suradnju s partnerima sličnih stavova u regiji, posebno Japanom, Republikom Korejom i Tajvanom, kao i sa zemljama ASEAN-a, kako bi se riješili zajednički izazovi u područjima kao što su gospodarska prisila, proizvoljna ograničenja kontrole izvoza, uključujući ograničenja izvoza robe s dvojnom namjenom usmjerenog na Japan, netržišne politike i prakse, demokratska otpornost, ekološka tranzicija, kibernetička sigurnost, hibridne prijetnje, uključujući inozemno uplitanje i manipuliranje informacijama, zaštita kritične infrastrukture, uključujući podmorske kabele te lučka i logistička čvorišta, pomorska i svemirska sigurnost, neširenje oružja i nove obrambene tehnologije, uključujući tehnologiju naprednih bespilotnih letjelica, uz istodobno jačanje sinergija s ključnim partnerima i regionalnim organizacijama uz potpuno poštovanje Povelje UN-a; istraže i provedu zajedničke inicijative za jačanje strateške autonomije stranaka i smanjenje ovisnosti o Kini; istaknu važnost snažnih institucija Japana, Republike Koreje i Tajvana te dinamičnih demokracija u širem regionalnom kontekstu, čime se osigurava ključna protuteža u regiji; 
(f)	održavaju, u koordinaciji s partnerima istomišljenicima, otvorene kanale dijaloga i principijelnu suradnju s drugim globalnim akterima u istočnoj Aziji kako bi se riješili zajednički globalni izazovi;
(g)	ponovno potvrde važnost poštovanja međunarodnog prava za promicanje mira i blagostanja u slobodnoj i otvorenoj indopacifičkoj regiji; aktivno promiču poštovanje i univerzalnu primjenu UNCLOS-a kao univerzalnog pravnog okvira kojim se uređuju pomorske aktivnosti, uključujući arbitražnu odluku o Južnokineskome moru iz 2016., i da se suprotstave jednostranom djelovanju ili zahtjevima koji nisu u skladu s međunarodnim pravom; 
(h)	olakšaju strukturiranu vojno-industrijsku suradnju s partnerima sličnih stavova i uspostave odgovarajuća sigurnosna partnerstva usmjerena na interoperabilnost, zajednički razvoj i nabavu obrambene tehnologije, sigurnost lanaca opskrbe te zajedničko istraživanje i razvoj zrakoplovstva i bespilotnih letjelica, uzimajući u obzir i doprinos sustava koji se temelje na umjetnoj inteligenciji;
(i)	nastave pragmatično surađivati s Kinom na globalnim izazovima uz istodobno jačanje koordinacije s partnerima istomišljenicima u pogledu sigurnosnih pitanja s obzirom na sve važniju ulogu Kine u globalnom miru i stabilnosti, posebno u kontekstu ruske ratne agresije na Ukrajinu i trenutačne nestabilnosti na Bliskom istoku;
(j)	pojačaju suradnju u području sigurnih, održivih i diversificiranih lanaca opskrbe poluvodičima, baterijama i kritičnim sirovinama, među ostalim putem sljedivosti, recikliranja, kružnosti i visokih okolišnih i radnih standarda, te u koordinaciji s partnerima istomišljenicima u relevantnim multilateralnim inicijativama; 
(k)	unaprijede Sporazum o strateškom partnerstvu između EU-a i Japana te njihovo Partnerstvo za sigurnost i obranu; potiču dublju suradnju u obrambeno-industrijskim pitanjima, uključujući uzajamno sudjelovanje u obrambenim inicijativama, napredak u pogledu sporazuma o sigurnosti informacija i daljnji razvoj dijaloga o obrambenoj industriji između EU-a i Japana radi jačanja otpornosti lanca opskrbe, interoperabilnosti i inovacija; pojačaju konkretne zajedničke aktivnosti u okviru Saveza za konkurentnost, Zelenog saveza, digitalnog partnerstva i dijaloga o energiji te nastave širiti gospodarski dijalog na visokoj razini između EU-a i Japana i jačati stratešku gospodarsku suradnju između obiju strana; ubrzaju provedbu Saveza za konkurentnost EU-a i Japana;
(l)	istaknu da je partnerstvo EU-a i Japana jedno od partnerstava iznimno sličnih stavova, izgrađeno na zajedničkim vrijednostima, demokraciji, slobodnoj trgovini i međusobno kompatibilnim interesima; naglase važnost daljnjeg produbljivanja i širenja tog partnerstva i bilateralno i u multilateralnim kontekstima; istaknu da EU i Japan zajedno čine gotovo 25 % globalnog bruto domaćeg proizvoda (BDP) te da to partnerstvo može i treba imati ključnu ulogu u oblikovanju mirnog, uključivog, pravednog, održivog i prosperitetnog međunarodnog poretka utemeljenog na pravilima; pozdrave financijsku, tehničku, humanitarnu i sigurnosnu pomoć Japana Ukrajini od početka opće ruske invazije 2022.;
(m)	unaprijede provedbu Partnerstva za sigurnost i obranu između EU-a i Republike Koreje poticanjem praktične suradnje u području pomorske sigurnosti, neširenja oružja, kibernetičke sigurnosti, borbe protiv terorizma i upravljanja krizama, nadovezujući se na postojeće zajedničke operacije i razmatrajući daljnje djelovanje u okviru alata EU-a za koordiniranu mornaričku prisutnost; pokrenu zajednički dijalog između EU-a i Republike Koreje o obrambenoj industriji te ojačaju koordinaciju u multilateralnim forumima radi očuvanja mira, odvraćanja od provokacija i promicanja nuklearnog razoružanja; nadovežu se na uspješnu i uzajamno korisnu suradnju u području obrambenih proizvoda između Republike Koreje i nekoliko država članica EU-a; pojačaju suradnju između EU-a i Republike Koreje kako bi se povećala vojna i financijska pomoć Ukrajini;
(n)	pozdrave suradnju Republike Koreje s EU-om u pogledu zajedničkih pitanja gospodarske sigurnosti; naglase da je Republika Koreja i dalje ključni partner u svim naporima za smanjenje rizika i premještanje proizvodnje u prijateljske zemlje, posebno u području trgovine; apeliraju na Posebni odbor za nova trgovinska i gospodarska pitanja, novoosnovan u okviru Sporazuma o slobodnoj trgovini između EU-a i Republike Koreje, radi ubrzanja suradnje, posebno u vezi s temama koje su važne za gospodarsku sigurnost, kao što su ključni lanci opskrbe i prekomjerni kapaciteti;
(o)	pojačaju zajedničke napore s partnerima istomišljenicima u istočnoj Aziji kako bi se odgovorilo na sve veću povezanost Rusije s DNRK-om, uključujući njezinu potporu jačanju nuklearnih i balističkih sposobnosti DNRK-a i nespremnost Kine da to spriječi, kao i na vezu između nuklearnih programa DNRK-a i Irana, naglašavajući da se zbog te povezanosti pogoršava napeto geopolitičko okruženje na Korejskom poluotoku; unaprijede suradnju s Republikom Korejom u borbi protiv kampanja dezinformiranja u izbornim procesima i u zaštiti izborne infrastrukture od kibernetičkih napada;
(p)	pohvale napore Republike Koreje da nastavi dijalog s DNRK-om proaktivnim mjerama za smirivanje napetosti i izgradnju povjerenja; pozovu DNRK da odmah prekine sva svoja vojna djelovanja i provokacije te svoj razvoj nuklearnih kapaciteta i kapaciteta za balističke projektile; snažno osude zlonamjerne kibernetičke aktivnosti DNRK-a, uključujući krađu kriptovaluta i druge oblike kibernetičkog kriminaliteta, te da se učinkovito uhvate u koštac s njima; apeliraju na DNRK da omogući pristup organizacijama za humanitarnu pomoć, da poštuje ljudska prava, a posebno da odmah riješi pitanje otmica; apeliraju na Rusiju i DNRK da se u potpunosti pridržavaju Povelje UN-a i rezolucija Vijeća sigurnosti UN-a, među ostalim u pogledu potpunog nuklearnog razoružanja DNRK-a; osude doprinos DNRK-a ruskoj agresiji na Ukrajinu, uključujući njegov angažman kroz slanje vojnog osoblja i opreme; razviju politiku EU-a o Sjevernoj Koreji uzimajući u obzir stručno znanje, sigurnosne potrebe i opravdanu zabrinutost partnera sličnih interesa u regiji, posebno onih koji se nalaze u neposrednoj zemljopisnoj blizini DNRK-a, naime Republike Koreje i Japana;
(q)	uspostave strukturiran i sveobuhvatan okvir za suradnju između EU-a i Tajvana, nadovezujući se na postojeće mehanizme kao što je dijalog o trgovini i ulaganjima, sa snažnom gospodarskom i trgovinskom komponentom, usmjerenim na ključne tehnologije kao što su poluvodiči i umjetna inteligencija, otpornost lanca opskrbe, kibernetičku sigurnost, mjere za suzbijanje dezinformacija, pomorsku sigurnost, javno zdravlje, civilnu zaštitu i sigurnu povezivost, kao i demokratsku, društvenu i energetsku otpornost i pripravnost na katastrofe; nastave podupirati smisleno sudjelovanje Tajvana u relevantnim međunarodnim tijelima i tehničkim forumima, kao što su SZO, Međunarodna organizacija civilnog zrakoplovstva i Okvirna konvencija UN-a o promjeni klime; pojačaju redovite razmjene između EU-a i njegovih tajvanskih partnera o relevantnim sigurnosnim pitanjima, gospodarskoj sigurnosti, fleksibilnosti lanca opskrbe, demokratskom i izbornom integritetu, zaštiti kritične infrastrukture i suradnji u području čistih tehnologija; potaknu kineske vlasti da blisko surađuju s drugim regionalnim akterima, uključujući Tajvan, kada se suočavaju s velikim globalnim zdravstvenim izazovima; naglase da svaki pokušaj autoritarnih režima da utječu na odnose EU-a i Tajvana nije prihvatljiv;
(r)	naglase da je Tajvan ključni demokratski partner EU-a u indopacifičkoj regiji; dodatno prodube dijalog o trgovini i ulaganjima između EU-a i Tajvana kako bi se uklonile prepreke pristupu tržištu i povećala pravna sigurnost za ulagače iz EU-a; istraže pokretanje pregovora o bilateralnom sporazumu o ulaganjima između EU-a i Tajvana ili drugim okvirima povezanima s trgovinom; prepoznaju važnost Tajvana u osiguravanju globalnih lanaca opskrbe, posebno u visokotehnološkom sektoru, te potiču EU i njegove države članice da se uključe u bližu suradnju s Tajvanom kako bi se dodatno ojačale gospodarske, trgovinske i investicijske veze; prepoznaju iskustvo Tajvana u upravljanju gospodarskom izloženošću Kini i njegove prednosti u demokratskom upravljanju, transparentnim regulatornim standardima te otpornim digitalnim i tehnološkim ekosustavima;
(s)	ponovno potvrde važnost mira i stabilnosti u Tajvanskom tjesnacu odbacivanjem svake prisilne jednostrane promjene statusa quo; osiguraju, uz jasno i usklađeno signaliziranje zajedno s državama članicama i partnerima sličnih stavova, da bi takve radnje dovele do znatnih političkih i gospodarskih troškova; naglase da se sve razlike moraju riješiti mirnim dijalogom, u skladu s međunarodnim pravom i poštujući volju tajvanskog naroda; odlučno podsjete da se sloboda plovidbe i prelijetanja, kako je zajamčena međunarodnim pravom, mora poštovati u indopacifičkoj regiji, među ostalim u Južnokineskom moru i Tajvanskom tjesnacu; aktivno sudjeluju u diplomatskim naporima za sprečavanje daljnje eskalacije u Tajvanskom tjesnacu te Istočnokineskom i Južnokineskom moru; hitno razviju planiranje djelovanja u nepredvidivim situacijama i mjere ublažavanja na temelju uvjerljivih scenarija eskalacije, uključujući pomorsku blokadu Tajvana koju provodi Narodna Republika Kina;
(t)	istaknu važnost instrumenata gospodarske sigurnosti EU-a za rješavanje pitanja prisilnih gospodarskih praksi i zaštitu poštenog tržišnog natjecanja, uključujući instrument za borbu protiv prisile, učinkovite mehanizme za provjeru izravnih stranih ulaganja i režime kontrole izvoza, prema potrebi i u skladu s pravom EU-a; kombiniraju sredstva za geoekonomski utjecaj EU-a, među ostalim u obliku koordiniranih kontrola izvoza, zajedničkih procjena rizika i zajedničkih odgovora na gospodarsku prisilu, čime bi se bilateralne ovisnosti pretvorile u učinkovito odvraćanje i ojačala gospodarska sigurnost kako EU-a tako i njegovih partnera; 
(u)	ubrzaju suradnju pregovaranjem o trilateralnim ili kvadraliteralnim sporazumima i inicijativama o pitanjima od zajedničkog interesa koji doprinose očuvanju multilateralnog međunarodnog poretka utemeljenog na pravilima; unaprijede postojeća digitalna partnerstva EU-a i Japana te EU-a i Republike Koreje sa zajedničkim obvezama u području umjetne inteligencije, poluvodiča, povezivosti sljedeće generacije, kvantnog računalstva, upravljanja podacima, kibernetičke sigurnosti, tehnologije baterija, podmorskih kabela, digitalnog identiteta i otpornosti lanca opskrbe; poboljšaju okvire suradnje za razvoj obrambene tehnologije;
(v)	u potpunosti i učinkovito provode trgovinske sporazume s Japanom i Republikom Korejom, među ostalim u područjima pristupa tržištu, necarinskih prepreka, održivog razvoja i regulatorne suradnje te, kad je riječ o Republici Koreji, osiguraju provedbu temeljnih konvencija Međunarodne organizacije rada; potiču bližu suradnju između malih i srednjih poduzeća (MSP-ova) u EU-u i onih u njegovim partnerskim zemljama u istočnoj Aziji kako bi se promicale uzajamne poslovne prilike, poboljšao pristup tržištu i ojačale inovacijske mreže;
(w)	osiguraju da svi budući gospodarski sporazumi ili sporazumi specifični za sektor s partnerima sličnih stavova u regiji budu uzajamno korisna partnerstva koja nadilaze gospodarske i sigurnosne ciljeve te uključuju i čvrste obveze u pogledu radničkih prava, zaštite okoliša i razvoja čistih i održivih lanaca vrijednosti, u skladu s okvirom EU-a za trgovinu i održivi razvoj; promiču sveobuhvatnu informativnu kampanju o politikama Europske unije u istočnoj Aziji u vezi sa sektorom čelika i predloženim Aktom o ubrzanju industrijskog razvoja[footnoteRef:11], u cilju povećanja transparentnosti i razumijevanja ciljeva EU-a među međunarodnim partnerima; naglase važnost proaktivne suradnje s istočnoazijskim partnerima kako bi se riješili njihovi problemi, potaknuo dijalog i spriječili mogući nesporazumi u trgovinskim i industrijskim odnosima; [11:  	COM(2026)0100.] 

(x)	poduzmu daljnje korake u vezi s navodnim izbjegavanjem sankcija od strane Rusije preko jurisdikcija u istočnoj Aziji, uključujući preusmjeravanje trgovine za nabavu sankcionirane robe s dvojnom namjenom, mikročipova i industrijskih strojeva putem posrednika u regiji;
(y)	povećaju politički, gospodarski i sigurnosni angažman EU-a u indopacifičkoj regiji u cjelini jačanjem partnerstava sa svim akterima sličnih stavova i inicijativama kao što je strategija „Global Gateway”, promicanjem dijaloga o ljudskim pravima, održivog razvoja i povezivosti, jednakosti i visokih radnih standarda; prepoznaju sve veću konvergenciju strateških interesa između euroatlantskih i indopacifičkih regija, pri čemu Japan i Republika Koreja služe kao partneri NATO-a u okviru IP4, što je vidljivo i iz nedavne uspostave misije Japana pri NATO-u; potvrde da se tom suradnjom poboljšava uzajamna informiranost o stanju razvoja sigurnosti u objema regijama; podupiru okvir NATO-a IP4 kao ključan doprinos jačanju europske sigurnosti i produbljivanju međuregionalne suradnje na komplementaran način koji se međusobno osnažuje; ojačaju angažman i koordinaciju EU-a s ključnim regionalnim sigurnosnim inicijativama diljem indopacifičke regije, uključujući četverostrani dijalog o sigurnosti između Sjedinjenih Američkih Država, Australije, Indije i Japana; osmisle sveobuhvatnu, dosljednu i fleksibilnu novu indopacifičku strategiju čvrsto ukorijenjenu u europskim vrijednostima i interesima, kao i u stvarnosti, potrebama i prioritetima regije;
(z)	nadovežu se na strateški položaj prekomorskih zemalja i područja u indopacifičkoj regiji kako bi mogli služiti kao napredne platforme za suradnju s regionalnim partnerima, među ostalim u područjima trgovine, digitalne povezivosti, kritične infrastrukture i svemirskih aktivnosti;
(aa)	istaknu posljedičnu ulogu ASEAN-a u jamčenju stabilnosti i poticanju društvene i gospodarske integracije; pozdrave sve veću suradnju Japana i Republike Koreje s ASEAN-om, među ostalim putem redovitih bilateralnih i multilateralnih sastanaka na vrhu; naglase ključnu važnost ASEAN-a u osiguravanju mirne i prosperitetne indopacifičke regije; pojačaju strukturiranu suradnju s ASEAN-om kako bi se izgradile uključive regionalne sigurnosne strukture, koordinirali multilateralni politički odgovori i dodatno učvrstila prisutnost EU-a u regiji produbljivanjem suradnje s ASEAN-om i njegovim državama članicama, među ostalim pojačanim dijalozima o sigurnosti i obrani s Vijetnamom i Filipinima; potiču jačanje uloge i vidljivosti Unije u regionalnim formatima, posebno u okvirima suradnje s ASEAN-om, uz istodobno utvrđivanje pomorske sigurnosti i zaštite, kibernetičke sigurnosti i upravljanja krizama kao prioritetnih područja za proširenu suradnju, oslanjajući se na inicijative kao što su ESIWA+, CRIMARIO II i projekti za sigurnost globalnih luka;
(ab)	prošire zajedničko djelovanje u području netradicionalne sigurnosti, kao što su traganje i spašavanje, odgovor na katastrofe i okolišni incidenti; pokrenu strukturiranu inicijativu za jačanje zaštite i otpornosti kritične pomorske infrastrukture, uključujući podmorske kabele, cjevovode i luke; poboljšaju informiranost o stanju u pomorstvu ciljanom izgradnjom kapaciteta, osposobljavanjem, senzorima i razmjenom podataka u suradnji s obalnim stražama ASEAN-a i regionalnim fuzijskim centrima;
(ac)	podupru jačanje međuljudske veze ciljanim programima mobilnosti za istraživače, inženjere i stručnjake u području kibernetičke sigurnosti kao i strukturiranim inicijativama povezivanja europskih i istočnoazijskih inovacijskih centara; poboljšaju međusobno razumijevanje zajedničkih vrijednosti među studentima iz obiju regija produbljivanjem, proširenjem i jačanjem obrazovnih programa, kao što je Erasmus+, s partnerima istomišljenicima u regiji; ojačaju razmjenu među parlamentima, državnim službenicima, lokalnim vlastima i civilnim društvom; povećaju potporu učenju jezika, kulturnim razmjenama i inicijativama pod vodstvom mladih kako bi se izgradila dugoročna društvena otpornost i povjerenje između tih dviju regija;
(ad)	prošire suradnju u okviru programa Obzor Europa kako bi se poboljšala uzajamno korisna suradnja u području znanosti i tehnologije, uzimajući u obzir činjenicu da je Republika Koreja u srpnju 2025. postala prva azijska zemlja koja se pridružila drugom stupu programa Obzor Europa i da je EU uspješno zaključio pregovore s Japanom o pridruživanju programu Obzor Europa u prosincu 2025.; razmotre pokretanje pregovora s Tajvanom u okviru programa Obzor Europa; podupiru vidljivost EU-a u cijeloj regiji smislenim kulturnim i javnim diplomatskim naporima;
2.	sa zanimanjem iščekuje produbljivanje parlamentarne diplomacije i međuparlamentarne razmjene o pitanjima od zajedničkog interesa s japanskim parlamentom, Narodnom skupštinom Republike Koreje i zastupnicima u tajvanskom Zakonodavnom Yuanu; čvrsto vjeruje da bi se jačanje strateških partnerstava s Japanom i Republikom Korejom tijekom proteklih godina trebalo odražavati jačanjem veza na međuparlamentarnoj razini; smatra da bi sveobuhvatan program suradnje s tim dvjema zemljama imao koristi od redovitih i strukturiranih razmjena među parlamentarnim zastupnicima; nadalje, smatra da bi trebalo razmotriti osnivanje zajedničkog parlamentarnog odbora EU-a i Japana te zajedničkog parlamentarnog odbora EU-a i Republike Koreje;
3.	nalaže svojoj predsjednici da ovu preporuku proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, vladama i parlamentima država članica, vladama i parlamentima Japana, Republike Koreje i Tajvana te tajništvu i državama članicama Udruženja država jugoistočne Azije.

